
	Posėdis įvyko 2026 m. rugsėjo 29 d. nuotoliniu būdu Microsoft Teams priemonėmis.
	
	Posėdžio pirmininkas – Juozas Šarūnas Avižienis.
	Posėdžio sekretorė – Daiva Petrokienė.
	Dalyvavo. Finansų, Užsienio reikalų ministerijų, Valstybinės mokesčių inspekcijos, Muitinės departamento, teritorinių muitinių, Muitinės informacinių sistemų centro, Muitinės mokymo centro ir verslo atstovai (228 dalyviai). 


	DARBOTVARKĖ:
[bookmark: _Hlk210303854]	1. Muitinės departamento generalinio direktoriaus pavaduotojo, atliekančio generalinio direktoriaus funkcijas, Vyganto Paigozino įžanginis žodis.
	2. Naujasis Sąjungos muitinės kodeksas: taikymo pradžia, sąlygos ir artimiausi pokyčiai (pranešėjas Juozas Šarūnas Avižienis, Muitinės departamento Muitų politikos skyriaus vedėjas).
	3. Pokyčiai elektroninėje prekyboje: Sąjungos tvarkymo rinkliavos įvedimas, klausimai, susiję su 3 eurų muito už kiekvieną mažos vertės siuntoje atsiunčiamų prekių rūšį taikymu (pranešėjai: Arūnas Kazlauskas, Muitinės departamento Muitų politikos skyriaus vyriausiasis specialistas, Rūta Petkevičiūtė, Muitinės departamento Muitų politikos skyriaus vyriausioji specialistė).
	4. Verslo atstovų apklausos, skirtos korupcijos situacijai Lietuvos muitinėje įvertinti, rezultatai (pranešėja Sigita Kašalynė, Muitinės departamento Imuniteto tarnybos viršininko pavaduotoja).
	5. Klausimai, atsakymai, diskusijos:
5.1. ES ir Jungtinės Karalystės susitarimas dėl Gibraltaro (Juozas Šarūnas Avižienis, Muitinės departamento Muitų politikos skyriaus vedėjas);
5.2. Administracinės atsakomybės taikymas, kai deklarantas pats kreipiasi į muitinę dėl muitinės deklaracijoje pateiktų neteisingų duomenų taisymo (Lina Markevičienė, Muitinės departamento Teisės skyriaus vedėja);
5.3. Verslo subjektų konsultavimas teritorinėse muitinėse, Muitinės departamentas pasiūlius į jas kreiptis (Mindaugas Krikščionaitis, Muitinės departamento Muitinės informacijos skyriaus vedėjas).
	
	SVARSTYTA.
	Muitinės konsultacinio komiteto (toliau – MKK) posėdį pradėjo Muitinės departamento Muitų politikos skyriaus vedėjas J. Š. Avižienis, pristatė MKK posėdžio darbotvarkę, į kurią papildomai įtrauktas Muitinės departamento Muitinės procedūrų skyriaus pasiūlytas klausimas apie muitinio įforminimo proceso optimizavimą. Posėdžio dalyviai papildytai darbotvarkei pritarė.
Muitinės departamento generalinio direktoriaus pavaduotoja, atliekanti generalinio direktoriaus funkcijas, Dovilė Kraulaidienė (Vygantas Paigozinas dėl komandiruotės posėdyje nedalyvavo) pasveikino visus gausiai susirinkusius ir pažymėjo, kad įsigaliojus naujajam Sąjungos muitinės kodeksui mūsų visų laukia pokyčiai, ypač susiję su elektronine prekyba, nauja rinkliava, nauja ES muitinės institucija.
J. Š. Avižienis informavo, kad 2026 m. rugsėjo 19 d. ES oficialiajame leidinyje paskelbtas naujasis Sąjungos muitinės kodeksas. Kai kurios jo nuostatos pradedamos taikyti jau 2026 m., kitos – vėliau, tačiau iki 2027 m. rugsėjo 20 d. susidarys situacija, kai vienu metu bus taikomi du Sąjungos muitinės kodeksai. Tikėtina, kad naująjį kodeksą reikės taikyti su juo dar nesuderinus kitų teisės aktų. Papasakojo kokie artimiausi pokyčiai laukia verslo ir Lietuvos muitinės, kaip bus keičiami su naujuoju kodeksu susiję teisės aktai, kada pradės veikti ES muitinės institucija ir ES muitinės duomenų platforma (pristatymas pridedamas).
Darius Žaltauskas (MB „Assessor“) pasiteiravo, kokie pokyčiai numatomi muitinės sandėlių veiklos ir muitinės priežiūros srityje. J. Š. Avižienis paaiškino, kad naujajame Sąjungos muitinės kodekse radikalių pokyčių tose srityse nėra, muitinės procedūros iš esmės lieka tos pačios. Pokyčiai bus susiję su tuo, kad nebeliks deklarantų, atsakomybė už prekes, kurios importuojamos per muitinės sandėlius, pereis importuotojams. Bet dar metus dirbsime pagal tas pačias taisykles, kurios galioja dabar, o pereinamojo laikotarpio nuostatos iš esmės atkartoja dabar galiojančias nuostatas.
A. Kazlauskas priminė, kad nuo 2026 m. liepos 1 d. ES buvo panaikinta muito lengvata mažos vertės siuntoms, kurių bendra vertė neviršija 150 eurų, ir įvestas 3 eurų fiksuoto dydžio muitas prekėms, kurias vartotojai (privatūs asmenys) įsigyja e-prekyboje. Šiuo metu svarstomas Komisijos deleguotasis aktas dėl Sąjungos tvarkymo rinkliavos (šią rinkliavą planuojama taikyti nuo 2026 m. lapkričio mėn.), daromos ir kai kurios šiemet priimtų teisės aktų pataisos. Lietuvoje turės būti pakeistas Mokesčių administravimo įstatymas ir Muitinės administruojamų mokesčių ir su jais susijusių sumų mokėjimo taisyklės, nes naujajame Sąjungos muitinės kodekse numatyta, kad tvarkymo rinkliavai taikomos tos pačios nuostatos, kurios taikomos importo muitams (pristatymas pridedamas).
Jonas Duoba (DHL LT) pasidomėjo, kokia žyma turėtų būti nurodoma deklaracijoje, kai bus skaičiuojama tvarkymo rinkliava, nes skirtingai nuo 3 eurų muito, taikomo, kai bendra prekių vertė neviršija 150 eurų, šiuo atveju, prekių vertė gali viršyti 150 eurų. A. Kazlauskas paaiškino, kad dabar nuotolinės prekybos atvejais, kai siuntos vertė neviršija 150 eurų, naudojami papildomų procedūrų kodai F48, F49 ir F53. Kadangi Europos Komisija tokio papildomos procedūros kodo tvarkymo rinkliavai nenumato, todėl svarstoma įvesti atitinkamą nacionalinį papildomos procedūros kodą. Taip pat numatomas papildomas dokumentas ar papildomas įrašas „Y126“, kuris turėtų identifikuoti, kad siuntos įsigytos nuotolinės prekybos būdu. J. Duobai pasiteiravus, ar ši tvarkymo rinkliava bus įskaičiuojama į PVM apmokestinamąją vertę, A. Kazlauskas atsakė, kad nebus (po posėdžio buvo gauta informacija iš Europos Komisijos, kad rinkliava turės būti įskaičiuojama į PVM apmokestinamąją vertę). Gertrūda Bakšienė (UAB „Skubios siuntos“) paklausė, ar nuo 2026 m. lapkričio 1 d., kiekvienas privatus asmuo, gaunantis nuotolinėje prekyboje įsigytas prekes, kurių importas neapmokestinamas importo PVM pagal IOSS schemą, privalės turėti EORI kodą. A. Kazlauskas paaiškino, kad taikant minėtą schemą prekių rūšies apibrėžtis, deklarantai ir importuotojai lieka tie patys, todėl pakeitimų, susijusių su asmenų registracija, kol kas nenumatoma.
R. Petkevičiūtė paaiškino, kas yra nuotolinė prekyba, ir kas, ją vykdant, yra importuotojas, deklarantas ir atstovas muitinėje. Pažymėjo, kad greitu laiku deklaruojant nuotolinėje prekyboje įsigytas prekes reikės nurodyti ir produktų identifikatorius. Paaiškino, kas yra produkto identifikatorius, kada ir kaip jis turi būti nurodomas muitinės deklaracijoje. Apžvelgė daromas kai kurias šiemet priimtų teisės aktų pataisas, susijusias su nuotoline prekyba. Informavo, kad Lietuvoje pateiktų muitinės deklaracijų duomenų analizė parodė, jog deklaruojant e-prekyboje įsigytas prekes daroma nemažai klaidų, dėl kurių netinkamai skaičiuojami už atsiunčiamas prekes mokėtini mokesčiai, apžvelgė dažniausiai pasitaikančias klaidas (pristatymas pridedamas).
	Dainius Berškys (UAB Trevio vadovas) padėkojo už pranešimą, patikino, kad tikrai nenori apeiti jokių taisyklių, nori savo darbą atlikti sąžiningai, o klaidas daro iš nežinojimo. Todėl norėtų glaudžiau bendradarbiauti ir gauti naujausią informaciją bei išaiškinimus iš muitinės.
	J. Duoba pasiteiravo, kaip bus sprendžiamos situacijos, jeigu deklaracijoje bus nurodyti ne visi produktų identifikatoriai, nes prekių pardavimo sąskaitose, važtaraščiuose dažniausiai jų nebūna. R. Petkevičiūtė paaiškino, kad jeigu vykdoma nuotolinė prekyba, deklarantas yra pardavimų platforma arba jos netiesioginis atstovas. Jeigu, pvz., DHL LT, bus tokios platformos netiesioginis atstovas, turintis sutartį jai atstovauti, jam reikės susitarti su platforma, kur ir kaip produktų identifikatoriai nurodomi ar užtikrinamas jų prieinamumas atstovui. Kadangi produktų identifikatoriai jau integruoti TARIC sistemoje, jų nenurodžius deklaracija nebus priimta.
	S. Kašalynė apžvelgė verslo atstovų apklausos, skirtos korupcijos situacijai Lietuvos muitinėje įvertinti, rezultatus. Pažymėjo, kad Lietuvos muitinė reguliariai atlieka apklausas, siekdama įvertinti vežėjų ir kitų verslo atstovų nuomones apie korupcijos paplitimo lygį ir jo pokyčius Lietuvos muitinėje. Atliekant šią apklausą respondentais pasirinkti asmenys, teikiantys atstovavimo paslaugas muitinėje, ir vežėjai, kurie buvo anonimiškai anketuojami, siekiant išsiaiškinti jų požiūrį į korupcijos paplitimą Lietuvos muitinėje, korupcinę patirtį ir antikorupcinį potencialą (pristatymas pridedamas).
[bookmark: _Hlk189664553]J. Š. Avižienis informavo apie Europos Sąjungos ir Jungtinės Karalystės susitarimą dėl Gibraltaro. Susitarimu sudaryta Europos Sąjungos ir Jungtinės Karalystės muitų sąjunga, veikianti Gibraltaro teritorijoje, kuri ES požiūriu yra trečioji teritorija. Visoms prekėms, kurios įvežamos į Gibraltarą ir išvežamos iš jo, taikoma speciali tranzito procedūra, su kuria susijusius muitinės formalumus atlieka tik Ispanija (pristatymas pridedamas).
L. Markevičienė paaiškino administracinės atsakomybės už neteisingų duomenų pateikimą muitinės deklaracijoje taikymą, taip pat ir tais atvejais, kai deklarantas pats kreipiasi į muitinę dėl duomenų taisymo. Pateikė 2025 ir 2026 metų (nuo sausio 1 d. iki rugsėjo 29 d.) statistinius duomenis apie administracinių pažeidimų apimtis, pažymėjo, kad 2026 metais pažeidimų skaičiai išaugo.
M. Krikščionaitis apžvelgė, kaip verslo subjektai konsultuojami teritorinėse muitinėse, kai Muitinės departamento Muitinės informacijos skyrius pasiūlo į jas kreiptis. Taip pat trumpai apibūdino patį konsultavimo procesą, konsultavimo būdus (pristatymas pridedamas).
D. Berškys pasiteiravo, ar bus toliau vystomas virtualaus asistento projektas, kuris šiuo metu neveikia. M. Krikščionaitis paaiškino, kad dabar virtualaus asistento funkcijos perkeltos į portalą „Mano muitinė“. Nors jos truputį pasikeitė, bet virtualus asistentas naudotojams prieinamas. J. Š. Avižienis paklausė, kaip verslo subjektai turėtų būti konsultuojami tuomet, kai suteikiami teritorinių muitinių leidimai ir paskiriamos prižiūrinčiosios muitinės įstaigos, koks turėtų būti paskirtųjų muitinės įstaigų vaidmuo tokiais atvejais ir ar tokius klausimus turėtų spręsti Muitinės departamento Muitinės informacijos skyrius. M. Krikščionaitis pažymėjo, kad dabar procesas yra standartizuotas, bet dėl teisės aktų, veiklos ir informacinių sistemų pokyčių procesus reikėtų peržiūrėti.
Eglė Martišė (Muitinės departamento Muitinės procedūrų skyriaus vyr. inspektorė) informavo apie muitinio įforminimo proceso optimizavimą. Tai svarbu importuotojams ir muitinės tarpininkams, kadangi siekiama mažinti prekių muitinio įforminimo trukmę ir užtikrinti sklandesnį deklaracijų apdorojimą. Labai dažna priežastis, dėl kurios užtrunka importo deklaracijose nurodytų prekių išleidimas, yra tai, kad teikiant importo deklaracijas į muitinės deklaracijų apdorojimo sistemą iMDAS, pasirenkamas mokesčių mokėjimo būdas, žymimas kodu D. Tačiau prekių išleidimo metu paaiškėja, kad nepakanka lėšų mokėtiniems mokesčiams sumokėti. Tokiais atvejais deklaracija lieka būsenoje „parengta išleisti“, kas ilgina muitinio įforminimo procesą. Todėl, siekiant išvengti tokių vėlavimų, rekomenduojama prieš pateikiant deklaraciją iš anksto sumokėti deklaracijose apskaičiuotus mokesčius arba įsitikinti, kad pakanka lėšų mokėtinai sumai sumokėti. Tai padėtų greičiau išleisti deklaruojamas prekes ir padidintų muitinio įforminimo proceso efektyvumą.
Vilmantas Valčiukas (AB Lietuvos paštas) paklausė, ar tais atvejais, kai deklaruojamų prekių aprašymas ir kodas sutampa, jas galima deklaruoti kaip vieną prekių rūšį, jeigu deklaruojamų prekių gamintojai ir produktų identifikatoriai skirtingi. R. Petkevičiūtė paaiškino, kad deklaruojant kiekvieną prekių rūšį galima nurodyti skirtingus tos pačios prekių rūšies produktų identifikatorius.
J. Š. Avižienis pasiūlė kitą MKK posėdį organizuoti 2027 m. sausio mėn. antroje pusėje.








Posėdžio pirmininkas		      Juozas Šarūnas Avižienis

Posėdžio sekretorė			Daiva Petrokienė
